Document ID: 32010D0327

KOMISSION PÄÄTÖS,
annettu 11 päivänä kesäkuuta 2010,
kolmansien maiden neuvoston direktiivin 96/23/EY mukaisesti esittämien jäämiä koskevien valvontasuunnitelmien hyväksymisestä tehdyn päätöksen 2004/432/EY liitteen muuttamisesta
(tiedoksiannettu numerolla K(2010) 3548)
(ETA:n kannalta merkityksellinen teksti)
(2010/327/EU)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon elävissä eläimissä ja niistä saatavissa tuotteissa olevien tiettyjen aineiden ja niiden jäämien osalta suoritettavista tarkastustoimenpiteistä ja direktiivien 85/358/ETY ja 86/469/ETY sekä päätösten 89/187/ETY ja 91/664/ETY kumoamisesta 29 päivänä huhtikuuta 1996 annetun neuvoston direktiivin 96/23/EY (1) ja erityisesti sen 29 artiklan 1 kohdan neljännen alakohdan ja 29 artiklan 2 kohdan,
sekä katsoo seuraavaa:
(1)
Direktiivissä 96/23/EY vahvistetaan tarkastusmenettelyt, jotka koskevat sen liitteessä I tarkoitettuja aineita ja jäämäryhmiä. Direktiivin 96/23/EY mukaan kolmansien maiden, jotka haluavat olla mukana tai säilyttää asemansa sellaisten kolmansien maiden luettelossa, joista jäsenvaltiot saavat tuoda direktiivissä tarkoitettuja eläimiä ja eläinperäisiä alkutuotteita, on toimitettava suunnitelma, josta käyvät ilmi kyseisten kolmansien maiden tarjoamat takeet kyseisessä liitteessä lueteltujen jäämäryhmien ja aineiden valvonnasta. Nämä suunnitelmat on päivitettävä komission pyynnöstä, etenkin jos se on tarpeen tiettyjen tarkastusten vuoksi.
(2)
Kolmansien maiden neuvoston direktiivin 96/23/EY mukaisesti esittämien jäämiä koskevien valvontasuunnitelmien hyväksymisestä 29 päivänä huhtikuuta 2004 tehdyllä komission päätöksellä 2004/432/EY (2) hyväksytään päätöksen liitteessä lueteltujen tiettyjen kolmansien maiden esittämät jäämiä koskevat valvontasuunnitelmat luettelossa esitettyjen eläinten ja eläinperäisten alkutuotteiden osalta.
(3)
Botswana on toimittanut komissiolle jäämiä koskevan valvontasuunnitelman hevoseläinten osalta. Suunnitelman ja komission saamien lisätietojen arvioinnin perusteella on saatu riittävät takeet kyseisen hevoseläimiä koskevan suunnitelman osalta. Hevoseläimet pitäisi sen vuoksi lisätä Botswanaa koskevaan kohtaan päätöksen 2004/432/EY liitteessä olevaan luetteloon.
(4)
Gambia ei ole toimittanut jäämiä koskevaa valvontasuunnitelmaa vesiviljelytuotteiden osalta vuodeksi 2009. Siksi asiaa koskeva merkintä olisi poistettava päätöksen 2004/432/EY liitteessä olevasta luettelosta Gambian osalta. Asiasta on ilmoitettu Gambialle.
(5)
Komission tarkastusmatka Intiaan paljasti vakavia puutteita jäämiä koskevan valvontasuunnitelman täytäntöönpanossa maidon ja hunajan osalta. Siksi maitoa ja hunajaa koskevat merkinnät olisi poistettava päätöksen 2004/432/EY liitteessä olevasta luettelosta Intian osalta. Asiasta on ilmoitettu Intialle.
(6)
Moldovan tasavalta on toimittanut komissiolle jäämiä koskevan valvontasuunnitelman hunajan osalta. Suunnitelman ja komission saamien lisätietojen arvioinnin perusteella on saatu riittävät takeet kyseisen hunajaa koskevan suunnitelman osalta. Hunaja pitäisi sen vuoksi lisätä Moldovan tasavaltaa koskevaan kohtaan päätöksen 2004/432/EY liitteessä olevaan luetteloon.
(7)
Entinen Jugoslavian tasavalta Makedonia on toimittanut komissiolle jäämiä koskevan valvontasuunnitelman sikojen, siipikarjan, vesiviljelytuotteiden, kananmunien, luonnonvaraisen riistan ja hunajan osalta. Suunnitelman ja komission saamien lisätietojen arvioinnin perusteella on saatu riittävät takeet kyseisen näitä tuotteita koskevan suunnitelman osalta. Tuotteet pitäisi sen vuoksi lisätä entistä Jugoslavian tasavaltaa Makedoniaa koskevaan kohtaan päätöksen 2004/432/EY liitteessä olevaan luetteloon.
(8)
Singapore on toimittanut komissiolle jäämiä koskevan valvontasuunnitelman vesiviljelytuotteiden osalta. Suunnitelman ja komission saamien lisätietojen arvioinnin perusteella on saatu riittävät takeet kyseisen vesiviljelytuotteita koskevan suunnitelman osalta. Sen vuoksi vesiviljelytuotteita koskevaa merkintää Singaporen osalta päätöksen 2004/432/EY liitteessä olevassa luettelossa olisi muutettava niin, että poistetaan rajoitus, joka koskee muista EU:n jäsenvaltioista tai EU:n hyväksymistä kolmansista maista peräisin olevista raaoista vesiviljelytuotteista tehtyjen kalastustuotteiden tuontia.
(9)
Uganda on toimittanut komissiolle jäämiä koskevan valvontasuunnitelman hunajan ja vesiviljelytuotteiden osalta. Suunnitelman ja komission saamien lisätietojen arvioinnin perusteella on saatu riittävät takeet kyseisen suunnitelman osalta, jotta on perusteltua lisätä hunaja ja vesiviljelytuotteet Ugandaa koskevaan kohtaan päätöksen 2004/432/EY liitteessä olevaan luetteloon.
(10)
Kaupalle aiheutuvien häiriöiden välttämiseksi olisi säädettävä siirtymäkaudesta, joka kattaa Gambiasta peräisin olevien vesiviljelytuotteiden ja Intiasta peräisin olevan hunajan lähetykset, jotka on lähetetty unioniin ennen tämän päätöksen soveltamispäivää. Ei ole tarpeen säätää tällaisista siirtymäjärjestelyistä Intiasta peräisin olevien maitotuotteiden osalta, sillä tällaisia tuotteita ei tällä hetkellä tuoda Intiasta Euroopan unioniin, koska Intiassa ei ole luetteloon sisältyviä maitotuotelaitoksia, joista maitotuotteiden tuonti olisi sallittua.
(11)
Sen vuoksi päätöstä 2004/432/EY olisi muutettava.
(12)
Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON HYVÄKSYNYT TÄMÄN PÄÄTÖKSEN:
1 artikla
Korvataan päätöksen 2004/432/EY liite tämän päätöksen liitteellä.
2 artikla
Jäsenvaltioiden on hyväksyttävä 1 päivään elokuuta 2010 ulottuvan siirtymäkauden ajan Gambiasta peräisin olevien vesiviljelytuotteiden ja Intiasta peräisin olevan hunajan lähetyksiä, edellyttäen että tällaisten tuotteiden tuoja voi osoittaa, että ne on sertifioitu ja lähetetty Gambiasta ja Intiasta ja olivat matkalla unioniin ennen 15 päivää kesäkuuta 2010.
3 artikla
Tätä päätöstä sovelletaan 15 päivästä kesäkuuta 2010.
4 artikla
Tämä päätös on osoitettu kaikille jäsenvaltioille.
Tehty Brysselissä 11 päivänä kesäkuuta 2010.

Labels: 17
5
20
0
6